google/wiki40b huggingface dataset:
Κάρολος Γ΄ της Σαβοΐας

Βιογραφία

Βαπτίσθηκε με το όνομα του εξαδέλφου του Καρόλου Α΄ που αργότερα έγινε δούκας της Σαβοΐας. Ο ίδιος ήταν δευτερότοκος και ο πατέρας του τριτότοκος, έτσι δεν αναμενόταν να γίνει δούκας της Σαβοΐας. Το 1496 απροσδόκητα ο πατέρας του διαδέχθηκε τον Κάρολο Β΄ δούκα της Σαβοΐας, υιό του Καρόλου Α΄. Ο Φίλιππος Β΄, ως υιός της Άννας Πουατιέ-Λουζινιάν κληρονόμου του βασιλείου της Κύπρου και ως αδελφός του Λουδοβίκου συζύγου της Καρλόττας Πουατιέ-Λουζινιάν βασίλισσας της Κύπρου, διεκδικούσε το βασίλειο της Κύπρου. Διεκδικούσε και τους τίτλους του βασιλείου της Ιερουσαλήμ και του βασιλείου της Μικράς Αρμενίας, αλλά αυτοί μπορούσαν να κληροδοτηθούν και σε θήλυ απόγονο, έτσι πήγαν πρώτα στην κόρη του Καρόλου Α΄, τη Γιολάντα-Λουΐζα και έπειτα στην αδελφή του Καρόλου Α΄, την Άννα. Ο Φίλιππος Β΄, για να αποκτήσουν οι απόγονοί του τους τίτλους, είχε παντρέψει τη Γιολάντα-Λουίζα με τον πρώτο υιό του Φιλιβέρτο Β΄, δυστυχώς όμως και οι δύο απεβίωσαν ενωρίς (12 και 24 ετών αντίστοιχα) χωρίς απογόνους. Ωστόσο οι δούκες της Σαβοΐας συνέχιζαν να φέρουν και τους τίτλους αυτούς. 
Το 1497 διαδέχθηκε τον Φίλιππο Β΄ ο πρωτότοκος Φιλιβέρτος Β΄, αλλά απεβίωσε αιφνίδια το 1504 και έτσι ο Κάρολος Γ΄ τον διαδέχθηκε στα 18 έτη του. Κατέβαλε το 1519 την αντίσταση του πατριώτη Φιλιμπέρτου Μπερθελιέ, εχθρού της Σαβοΐας, που επιζητούσε την ανεξαρτησία της Γενεύης. Αλλά οι ταραχές μεταξύ καθολικών και προτεσταντών συνεχιζόταν στη Γενεύη. Ο Κάρολος Γ΄ φυλάκισε έναν ακόμη πατριώτη το 1530, τον Φρανσουά Μπονιβάρντ, γεγονός που ενέπνευσε τον λόρδο Βύρωνα στο ποίημα ο αιχμάλωτος του Σιγιόν. Επιτέθηκε αιφνιδιαστικά το 1534 αλλά ο στρατός του νικήθηκε και οπισθοχώρησε. Το 1535 έκανε δεύτερη πολιορκία της Γενεύης, αλλά η βοήθεια από τη Βέρνη έκανε πάλι το στρατό του να ηττηθεί. 
Όταν οι Αψβούργοι συναγωνιζόταν τη Γαλλία για την υπεροχή στην Ευρώπη, ο δούκας της Σαβοΐας πήρε το μέρος των πρώτων· τότε ο Φραγκίσκος Α΄ Βαλουά εισέβαλε στη Σαβοΐα το 1536 και κατέλαβε σχεδόν όλο το δουκάτο. Ο Κάρολος Γ΄ πέρασε τα υπόλοιπα 17 έτη εξόριστος, στηριζόμενος στην επιείκεια των συγγενών του. Όταν το 1553 απεβίωσε, τον διαδέχθηκε το μόνο τέκνο του, ο Εμμανουήλ Φιλιβέρτος της Σαβοΐας. 
Το 1713 οι βασιλείς της Ισπανίας και της Γαλλίας για να πείσουν τον Βίκτορα-Αμεδαίο Β΄, 5ο απόγονο του Καρόλου Γ΄, να ανταλλάξει τη Σικελία με τη Σαρδηνία, αποποιήθηκαν των διεκδικήσεών τους επί της Κύπρου, Ιερουσαλήμ και Μικράς Αρμενίας και αναγνώρισαν το δικαίωμά του επί των βασιλείων αυτών. Ωστόσο η νόμιμη διαδοχή για το βασίλειο της Ιερουσαλήμ και της Μικράς Αρμενίας ήταν στην αδελφή του Καρόλου Α΄, την Άννα Σαβοΐας και στην κόρη της Καρλόττα Τραστάμαρα, από την οποίο το κληροδότησε η κόρη της Άννα ντε Λαβάλ και αυτή στον πρώτο υιό της Λουδοβίκο Γ΄ ντε λα Τρεμοΐγ δούκα του Θουάρ.
Μέμος Μακρής

Έργα

Μερικά από τα σημαντικότερα έργα του περιλαμβάνουν το μνημειώδες γλυπτό που αφιερώνεται στα θύματα του ναζιστικού στρατόπεδου συγκέντρωσης του Μαουτχάουζεν στην Αυστρία, το μνημείο στους Ούγγρους εθελοντές του Ισπανικού Εμφύλιου στη Βουδαπέστη, το μνημείο της απελευθέρωσης στο Πετς. Πολλά άλλα έργα του κοσμούν πλατείες και κτήρια σε όλη την Ουγγαρία.
Στην Κύπρο ξεχωρίζει για το εμβληματικό άγαλμα του Αρχιεπισκόπου Μακάριου φιλοτεχνημένο το 1987 στο προεδρικό μέγαρο στη Λευκωσία. Στην Ελλάδα είναι περισσότερο γνωστός για το γλυπτό του με τη μορφή του κεφαλιού του καθηγητή Νίκου Σβορώνου που βρίσκεται στο προαύλιο του Πολυτεχνείου, προς τιμήν των θυμάτων αγώνων απανταχού φοιτητών.
Το 2001, επί δημαρχίας Δημήτρη Αβραμόπουλου, τοποθετήθηκε ανδριάντας του Αρχιεπισκόπου και Εθνάρχη Κύπρου Μακαρίου στην Αθήνα στην συνοικία των Αμπελοκήπων. Το γλυπτό, φιλοτεχνημένο σε ορείχαλκο και ύψους 3.13μ., είναι δωρεά της Ιεράς Μονής Κύκκου προς το δήμο Αθηναίων και αποτελεί αντίγραφο του ανδριάντα που βρίσκεται στο Προεδρικό Μέγαρο της Κύπρου.
Επίσης, μπροστά στο Δημαρχείο Αμαρουσίου Αττικής, έχει στηθεί ολόσωμο άγαλμα από ορείχαλκο του ζωγράφου Γιάννη Τσαρούχη (1910 - 1989), έργο του Μέμου Μακρή, όπου ο Τσαρούχης απεικονίζεται με φουλάρι στο λαιμό και παλέτα στο χέρι του.
Στην Ιεράπετρα της Κρήτης στον πεζόδρομο της πόλης, βρίσκεται το γλυπτό του που απεικονίζει την κόρη του  με τίτλο "Η κόρη μου η Κλειώ" (1972).Επίσης στην πλατεία των Γιάννη και Μέμου Μακρή στο νέο σχέδιο πόλης τοποθετήθηκε το άγαλμα <<οι τρεις Κόρες >>πάνω σε ψηφιδωτό της Ζιζής Λουίζας Μακρή σε αρχιτεκτονική μελέτη της Γεωργίας.Μετινίδου Τα δυο αγάλματα είναι προσφορά του Γιάννη Μακρή στην Ιεράπετρα. 
Πέθανε από καρδιακή ανεπάρκεια στην Αθήνα στις 2 τα ξημερώματα της 25 προς 26 Μαΐου 1993 και κηδεύτηκε από το Πρώτο Νεκροταφείο Αθηνών.
Δυναστεία των Αντιγονιδών

Σύντομα ιστορικά στοιχεία

Η δυναστεία οφείλει το όνομά της στον στρατηγό του Αλεξάνδρου που έμεινε γνωστός στην ιστορία ως Αντίγονος Α' ο Μονόφθαλμος. Μετά τη διαίρεση του αχανούς κράτους του Μακεδόνα στρατηλάτη, παραχωρήθηκε στον Αντίγονο το μεγαλύτερο μέρος της Μικράς Ασίας και της Συρίας. Οι προσπάθειές του να επεκτείνει τη σφαίρα επιρροής του εις βάρος των άλλων Διαδόχων είχε σαν αποτέλεσμα το θάνατό του στη Μάχη της Ιψού το 301 π.Χ. Στη μάχη συμμετείχαν επίσης ο γιος του, ο Δημήτριος ο Πολιορκητής και ο εγγονός του, Αντίγονος Β' Γονατάς. Επέζησαν και οι δύο και κατάφεραν εν τέλει να κατακτήσουν το κράτος της Μακεδονίας. Μετά από μια σύντομη απώλεια του θρόνου από τη δυναστεία, κατά την περίοδο ( 287 π.Χ. – 276 π.Χ.), ο Γονατάς επανέκτησε το θρόνο του και εδραίωσε τη δύναμη της δυναστείας στην Μακεδονία και την υπόλοιπη Ελλάδα μέχρι το 276 π.Χ. Η κυριαρχία τους έληξε με την κατάκτηση της Ελλάδας από τους Ρωμαίους, μετά τη Μάχη της Πύδνας το 168 π.Χ.
Κατά τη διάρκεια της βασιλείας των Αντιγονιδών, η Μακεδονία γνώρισε μέρες στρατιωτικής δύναμης και οικονομικής ευημερίας. Η εξωτερική τους πολιτική επεκτεινόταν σε όλο τον σύγχρονο ελλαδικό χώρο, το Αιγαίο πέλαγος, τη Μικρά Ασία, την Κύπρο και τα στενά του Ελλήσποντου. Ανάλογα με τις περιστάσεις είχαν εναλλασσόμενες περιόδους πολέμου και διπλωματικών επαφών με τα γειτονικά βασίλεια των άλλων Διαδόχων: με τους Σελευκίδες, τους Πτολεμαίους, το Λυσίμαχο, το Βασίλειο της Ηπείρου και τις πόλεις - κράτη της νότιας Ελλάδας. Οι επαφές αυτές σφραγίζονταν από αιματηρούς πολέμους, πρόσκαιρες συμμαχίες και διπλωματικούς γάμους.

Σημερινή χρήση του ονόματος

Η πλατεία "Αντιγονιδών" και η αντίστοιχη στάση του ΟΑΣΘ στη Θεσσαλονίκη πήρε το όνομά της από τη δυναστεία αυτή.
The Inner Sanctum

Τραγούδια

1. State of Grace (Byford, Quinn, Scaratt, Carter, Glockler) - 5:37

2. Need for Speed (Byford, Quinn, Scaratt, Carter, Glockler) - 3:08

3. Let Me Feel Your Power (Byford, Quinn, Scaratt, Carter, Glockler) - 3:29

4. Red Star Falling (Byford, Quinn, Scaratt, Carter, Glockler) - 6:16

5. I've Got to Rock (to Stay Alive) (Byford, Quinn, Scaratt, Carter, Glockler) - 4:40

6. If I Was You (Byford, Quinn, Scaratt, Carter, Glockler) - 3:27

7. Going Nowhere Fast (Byford, Quinn, Scaratt, Carter, Glockler) - 4:15

8. Ashes to Ashes (Byford, Quinn, Scaratt, Carter, Glockler) - 4:52

9. Empire Rising (Byford, Quinn, Scaratt, Carter, Glockler) - 0:41

10. Atila the Hun (Byford, Quinn, Scaratt, Carter, Glockler) - 8:09

11. If I Was You (single version) (Byford, Quinn, Scaratt, Carter, Glockler) - 3:06

Τα μέλη των Saxon

Το The Inner Sanctum ηχογραφήθηκε από τους εξής μουσικούς:
Μπιφ Μπάιφορντ - φωνητικά
Νταγκ Σκάρατ - κιθάρα
Πωλ Κουήν - κιθάρα
Νιμπς Κάρτερ - μπάσο
Νάιτζελ Γκλόκλερ - τύμπανα
Χαρακηνή

Η Χαρακηνή ή Χαρακήνη, επίσης γνωστή ως Μεσήνη ή Μεσσήνη (αραβικά: Μεσούν, στη Βαβυλωνιακο-Ιουδαιο-Αραμαϊκή γλώσσα: חבל ימא Χεβέλ Υαμά, δηλαδή Χώρα της θαλάσσης), ήταν γεωγραφική περιοχή, αλλά και βασίλειο, στο ευρύτερο πλαίσιο της αυτοκρατορίας των Πάρθων, το οποίο βρισκόταν στην περιοχή του Περσικού Κόλπου.

Η πρωτεύουσα

Πρωτεύουσα της Χαρακηνής ήταν η Αντιόχεια (η Χάρακα) ή Σπασίνου Χάραξ ή «Οχυρό του Υσπαοσίνη».
Η πόλη αρχικά ονομαζόταν Αλεξάνδρεια στον Περσικό κόλπο ή Αλεξάνδρεια η εν Σουσιανή ή Αλεξάνδρεια στη Σουσιανή. Ιδρύθηκε το 324 π.Χ. στον Περσικό κόλπο κοντά στις εκβολές του ποταμού Τίγρης. Η πόλη αναφέρεται και από τον Πλίνιο. Ο Αντίοχος Ε' Ευπάτωρ, πάνω στα ερείπιά της έκτισε πόλη, που την ονόμασε στη συνέχεια Αντιόχεια (η Χάρακα) ή Σπασίνου Χάραξ. Η πόλη ήταν σημαντικό λιμάνι για το εμπόριο από την Μεσοποταμία ως την Ινδία και παρείχε τις λιμενικές εγκαταστάσεις που προβλέπονταν για τη μεγάλη πόλη, τα Σούσα, δηλαδή λειτουργούσε ως ένα από τα επίνεια (λιμάνια) για τα Σούσα, περαιτέρω μέχρι και σήμερα, μέσω και του ποταμού Καρούν.
Σήμερα στην περιοχή βρίσκεται η πόλη Αλ Κουρνάχ του Ιράκ.

Βασίλειο Χαρακηνής

Την Χαρακήνη ως βασίλειο πλέον, την ίδρυσε γύρω στο 127 π.Χ. ο Ασπασίνης, γνωστότερος στην αλεξανδρινή κλασική περίοδο και ως Υσπαοσίνης, ο οποίος ήταν πρώην σατράπης, που είχε τοποθετήσει στην ομώνυμη περιοχή, ο βασιλιάς Αντίοχος Δ' Επιφανής της Δυναστείας των Σελευκιδών.
Η Χαρακήνη διαμορφώθηκε μέσα από τη σταδιακή διάλυση της Αυτοκρατορίας των Σελευκιδών και συνέχισε ως ουσιαστικά ανεξάρτητο βασίλειο εντός της Παρθικής αυτοκρατορίας, μέχρι που κατακτήθηκε από την Αυτοκρατορία των Σασσανιδών στις αρχές του 3ου μ.Χ. αιώνα. Επίσης, ως ένα απροσδιόριστο ακόμα γεωγραφικό όριο-σημείο, η Χαρακήνη περιλάμβανε και την περιοχή της πόλης Τύλου, η οποία σήμερα είναι γνωστότερη ως χώρα και πόλη του Μπαχρέιν.
Ο Ρωμαίος αυτοκράτορας Τραϊανός, (λατινικά: Marcus Ulpius Nerva Traianus), επισκέφθηκε την πρωτεύουσα της Χαρακηνής, Χάρακα το 116 μ.Χ., κατά τη διάρκεια της εισβολής του στην Παρθική αυτοκρατορία και ατένιζε από εκεί τα πλοία, που αναχωρούσαν για την Ινδία. Φέρεται μάλιστα να θρήνησε το γεγονός ότι ο ίδιος δεν ήταν αρκετά νεότερος, έτσι ώστε να μπορούσε, όπως ο Μέγας Αλέξανδρος, να πήγαινε και ο ίδιος προς εκείνη την κατεύθυνση (των Ινδιών).
Οι βασιλιάδες της Χαρακηνής, είναι γνωστοί από τα νομίσματά τους, κυρίως ασημένια τετράδραχμα με αρχαίες ελληνικές επιγραφές και αργότερα με επιγραφές στα Αραμαϊκά. Αυτά τα νομίσματα (όλα μετά την εποχή των Σελευκιδών) παρέχουν και ένα ασφαλές πλαίσιο για τις χρονολογήσεις των βασιλειών τους.
Motörhead (άλμπουμ)

Ιστορία του δίσκου

Οι Motörhead αποφάσισαν να δώσουν την τελευταία τους συναυλία τον Απρίλιο του 1977, αφού ο κιθαρίστας Έντι "Fast" Κλαρκ και ο ντράμερ Φιλ "Philthy Animal" Τέιλορ εξέφρασαν την επιθυμία τους να αποχωρήσουν, θεωρώντας ότι το συγκρότημα δεν θα κατάφερνε να γνωρίσει επιτυχία. Η συναυλία δόθηκε την 1 Απριλίου στο κλαμπ "Marquee" του Λονδίνου, αλλά το συγκρότημα είχε άλλη μία ευκαιρία αφού ο διευθυντής της "Chiswick" Τεντ Κάρολ, ο οποίος παραβρέθηκε στη συγκεκριμένη εμφάνιση τους, τους προσέφερε δύο ημέρες στα στούντιο της εταιρείας για να ηχογραφήσουν ένα τραγούδι, με σκοπό να το κυκλοφορήσει σε μορφή σινγκλ.

Σε εκείνο το διήμερο, οι Motörhead ηχογράφησαν δεκατρία τραγούδια, οκτώ εκ των οποίων αποτέλεσαν το πρώτο άλμπουμ του συγκροτήματος. Οι όποιες αμφιβολίες για την ύπαρξη τους διαλύθηκαν μετά την είσοδο του δίσκου στα βρετανικά τσαρτ, όπου ανέβηκε στο # 43, παραμένοντας στη λίστα με τα πρώτα 75 άλμπουμ για πέντε εβδομάδες. Η επιτυχία αυτή, η οποία ήλθε εν μέσω της εποχής που μεσουρανούσε το πανκ ροκ μουσικό κίνημα, οδήγησε την εταιρεία να ανανεώσει το συμβόλαιο των Motörhead.

Ο Lemmy είχε γράψει το ομώνυμο κομμάτι και το "Lost Johnny" με το προηγούμενο συγκρότημα του, τους Hawkwind, σε μία πιο ψυχεδελική, space rock εκτέλεση, σε σύγκριση με την εκτέλεση των Motörhead, η οποία παρουσίαζε ένα πιο ευθύ χαρντ ροκ στυλ. Το τραγούδι αυτό αποτέλεσε και το σινγκλ του δίσκου, με το "City Kids" στη δεύτερη του πλευρά, χωρίς να γνωρίσει επιτυχία στην αρχική του έκδοση, αλλά τέσσερα χρόνια αργότερα, όταν μία ζωντανά ηχογραφημένη εκτέλεση του ανέβηκε στο βρετανικό Top-10. Τα τέσσερα υπόλοιπα τραγούδια τα οποία ηχογραφήθηκαν αλλά δεν συμπεριλήφθηκαν στο δίσκο, κυκλοφόρησαν στο ΕΡ "Beer Drinkers and Hell Raisers", το Νοέμβριο του 1980.

Τραγούδια

1. Motörhead (Kilmister) - 3:13

2. Vibrator (Wallis, Brown) - 3:39

3. Lost Johnny (Kilmister, Farren) - 4:15

4. Iron Horse / Born to Lose (Taylor, Brown, Lawrence) - 5:21

5. White Line Fever (Kilmister, Clarke, Taylor) - 2:38

6. Keep Us on the Road (Kilmister, Clarke, Taylor, Farren) - 5:57

7. The Watcher (Kilmister) - 4:30

8. The Train Kept A-Rollin (Bradshaw, Kay, Mann) - 3:19
Έι Τζέι Σλότερ

Επαγγελματική σταδιοδρομία

Αφού δεν επιλέχθηκε στο NBA Ντραφτ του 2010, ο Σλότερ έπαιξε με τους Ντιτρόιτ Πίστονς στο Σάμερ Λιγκ του ΝΒΑ. 
Στις 26 Ιουλίου 2010, υπέγραψε μονοετή συμβόλαιο με την Παλακανέστρο Μπιέλα τους Πρωταθλήματος Ιταλίας. 
Για τη σεζόν 2011-12, μετακόμισε στο Βέλγιο και υπέγραψε με τη Μπέλφιους Μονς-Ενό. 
Τον Ιούλιο του 2012, υπέγραψε με τη Σολέ Μπασκέτ της LNB Pro A. 
Τον Ιούνιο του 2013, υπέγραψε μονοετή συμβόλαιο με, την επίσης γαλλική, Ελάν Σαλόν. 
Στις 16 Ιουλίου 2014, υπέγραψε διετές συμβόλαιο με τον Παναθηναϊκό.  Στις 30 Ιουνίου 2015, τερματίστηκε επισήμως το συμβόλαιο του με την ομάδα. 
Στις 16 Ιουλίου 2015, υπέγραψε με την τουρκική Μπάνβιτ. 
Στις 15 Αυγούστου 2016, υπέγραψε με τη γαλλική Στρασμπούρ για τη σεζόν 2016-17. 
Στις 8 Ιουλίου 2017, υπέγραψε διετές συμβόλαιο με τη γαλλική ΑΣΒΕΛ Λυών-Βιλερμπάν. 
Την 1η Ιουλίου 2019, υπέγραψε διετές συμβόλαιο με την ισπανική Ρεάλ Μπέτις.

Διεθνής σταδιοδρομία

Τον Ιούνιο του 2015, ο Σλότερ έγινε Πολωνός πολίτης, προκειμένου να μπορέσει να παίξει στην Εθνική Πολωνίας στο Ευρωμπάσκετ 2015. Έπαιξε επίσης με την Πολωνία στο Ευρωμπάσκετ 2017 και στο Παγκόσμιο Κύπελλο του 2019 στην Κίνα.

Προσωπική ζωή

Ο πατέρας του, Άντονι «Τόνι» Σλότερ, έπαιξε μπάσκετ για τους Μάρεϊ Στέιτ Ρέισερς από το 1980 έως το 1981. Οιιδύο αδελφές του, Τόνι και Ανοτινίτα, έπαιξαν επίσης κολεγιακό μπάσκετ στους Λούισβιλ Κάρντιναλς.
Κυβέρνηση Ελευθερίου Βενιζέλου 1910

Έργο της κυβέρνησης

Γενικές Διοικήσεις 

Στις 28 Φεβρουαρίου 1913 δημοσιεύτηκε στην Εφημερίδα της Κυβερνήσεως, ο νόμος 4143, με τον οποίο καθοριζόταν η διοίκηση των νέων περιοχών τις οποίες απέσπασε η Ελλάδα από την Οθωμανική Αυτοκρατορία μετά την νικηφόρα έκβαση του Α' Βαλκανικού πολέμου.

Σύμφωνα με αυτόν τον νόμο, τις νέες περιοχές θα διοικούσε τοποτηρητής εκ μέρους της κυβέρνησης, που έφερε τον τίτλο «Γενικός Διοικητής» ή «Γενικός διοικητικός επίτροπος». Ο «Γενικός Διοικητής» διοριζόταν από την κυβέρνηση, με την έκδοση βασιλικού διατάγματος, και κύριο καθήκον του ήταν η επίβλεψη της σωστής λειτουργίας των δημοσίων υπηρεσιών. Είχε υπό την δικαιοδοσία του όλες τις διευθύνσεις του δημοσίου τομέα, εκτός του τομέα των Στρατιωτικών, καθώς και την διαχείριση των δημοσίων εσόδων και εξόδων. Σε πρώτη φάση δημιουργήθηκαν η «Γενική Διοίκηση Κρήτης»  και  η  «Γενική Διοίκηση Νήσων Αιγαίου Πελάγους» για να ακολουθήσουν σύντομα η «Γενική Διοίκηση Μακεδονίας» και η «Γενική Διοίκηση Ηπείρου».
Στον στρατιωτικό τομέα, η στρατιωτική αναδιοργάνωση, τα πρώτα βήματα της οποίας έκανε η τελευταία κυβέρνηση του Γεωργίου Θεοτόκη, συνεχίστηκε με πιο γρήγορους ρυθμούς. Ο Διάδοχος Κωνσταντίνος, ανέλαβε και πάλι την αρχιστρατηγία έχοντας όμως πλέον, στο πλευρό του, ως Υπουργό των Στρατιωτικών, τον Ελευθέριο Βενιζέλο. Γαλλική και αγγλική στρατιωτική αποστολή ήρθε στην Ελλάδα και εκπαίδευσε στις νέες τεχνικές και μεθόδους μάχης και τον στρατό και το ναυτικό. Η επιτυχής αναδιοργάνωση έδωσε σχεδόν αμέσως απτά αποτελέσματα: τις νίκες της Ελλάδας στο Α΄ και στον Β΄ Βαλκανικό πόλεμο.
Σαλωμίν

Διοίκηση

Το Σαγιωμίν βρίσκεται στο διαμέρισμα Πα-ντε-Καλαί. Ανήκει στην διακοινότητα Λανς-Λιέβιν η οποία αποτελείται από 36 κοινότητες, με συνολικό πληθυσμό 250.000 κατοίκων.

Ιστορία

Η ιστορία της περιοχής εξακολουθεί να χαρακτηρίζεται από την καταστροφή του ορυχείου Κουριέρ που προκάλεσε 1099 θανάτους στις 10 Μαρτίου 1906 στα εδάφη του Μπιγί-Μοντιγκνί, Μερικούρ και Σαγιωμίν.
Στις 18 Ιουνίου 1916 ο Μαξ Ίμμελμανν, ο πρώτος Γερμανός ιπτάμενος άσος του Α΄ Παγκοσμίου Πολέμου, σκοτώθηκε από τη βρετανική 25η Μοίρα του Βασιλικού Αεροπορικού Σώματος ενώ πετούσε πάνω από την περιοχή.

Γεωγραφία

Οι κοντινές κοινότητες είναι το Μερικούρ στα νοτιοανατολικά, το Αβιόν προς τα νοτιοδυτικά, το Λανς προς τα δυτικά, το Λουασόν-σους-Λανς προς τα βόρεια, το Αρνς στα βορειοανατολικά και το Μοντινί-αν-Γκοέλ προς τα ανατολικά.

Μεταφορά

Ο αυτοκινητόδρομος Α21 περνά βόρεια της πόλης. Η πόλη έχει ένα σιδηροδρομικό σταθμό (Gare de Sallaumines) στη γραμμή από το Λανς προς τη Λιλ, και άλλο ένα (Gare de Pont-de-Sallaumines) στη γραμμή από το Λανς προς το Βαλενσιέν.
Silk Road

Ιστορία

Το Silk Road ιδρύθηκε τον Φεβρουάριο του 2011. Ο γερουσιαστής των Ηνωμένων Πολιτειών Τσαρλς Σούμερ ζήτησε από τις ομοσπονδιακές αρχές, όπως η DEA και το Υπουργείο Δικαιοσύνης, να κλείσουν την ιστοσελίδα.Γρήγορα έγινε γνωστό λόγω της καλής ποιότητας των ναρκωτικών ουσιών τα οποία πωλούνταν εκεί. Οι χρήστες μπόρεσαν να βρουν ένα μέρος απο όπου θα μπορούσαν να αγοράζουν ότι ναρκωτικό θέλουν σε καλή ποιότητα και σε αρκετά καλή τιμή.
Την 1η Μαΐου του 2013 το Silk Road δέχτηκε επίθεση DDoS, για μικρό χρονικό διάστημα ήταν offline και η πρόσβαση σε αυτό ήταν αδύνατη.

Προϊόντα

Μέχρι τον Απρίλιο του 2013, η ιστοσελίδα είχε 10.000 προϊόντα προς πώληση. Το 70% εξ αυτών ήταν ναρκωτικά που είναι παράνομα στις περισσότερες χώρες. Στο Silk Road κάποιος μπορούσε να βρει 340 διαφορετικές ποικιλίες ναρκωτικών, συμπεριλαμβανομένων της Ηρωίνης, του LSD, και της κάνναβης. 
Οι κανόνες χρήσης της ιστοσελίδας ανέφεραν ότι απαγορεύονταν η πώληση «οποιουδήποτε προϊόντος που ο σκοπός του είναι να βλάψει ή να εξαπατήσει.» Σε αυτή την κατηγορία προφανώς περιλαμβάνονταν η παιδική πορνογραφία, κλεμμένες πιστωτικές κάρτες, δολοφονίες και όπλα μαζικής καταστροφής.
Σβίλενγκραντ

Το Σβίλενγκραντ (βουλγαρικά: Свиленград) είναι πόλη στην επαρχία Χάσκοβο, στη νοτιοκεντρική Βουλγαρία, που βρίσκεται στα σύνορα της Τουρκίας και της Ελλάδας. Είναι το διοικητικό κέντρο του ομώνυμου δήμου Σβίλενγκραντ. Από τον Δεκέμβριο του 2009, η πόλη έχει πληθυσμό 18.132 κατοίκους.
Το Σβίλενγκραντ βρίσκεται κοντά στα οδικά όρια της Ελλάδας και της Τουρκίας (θεωρητικά ένα από τα μεγαλύτερα οδικά τελωνεία στην Ευρώπη). Το Σβίλενγκραντ βρίσκεται νότια-νοτιοανατολικά της Σόφιας και της Φιλιππούπολης, νότια της Βάρνας και του Πύργου, δυτικά της Αδριανούπολης και βόρεια της κοντινότερης ελληνικής κοινότητας Ορμένιο και Αλεξανδρούπολη στην Ελλάδα. Υπάρχει υψηλότερο επίπεδο εργασίας απ' ότι στα γύρω χωριά. Οι περισσότεροι άνθρωποι εργάζονται για τις τελωνειακές και τις συνοριακές βιομηχανίες π.χ. εξυπηρέτηση TIR, ξενοδοχεία, συνοριακή αστυνομία κλπ. Το κέντρο της πόλης έχει έναν πεζόδρομο γεμάτο κυρίως με καφετέριες, μπαρ, καταστήματα τηλεφώνου και ξενοδοχεία. Η πόλη διαθέτει 3 καταστήματα ενοικίασης DVD, δύο κινηματογράφους και μια βιβλιοθήκη. Ο ποταμός Έβρος ρέει μέσω του Σβίλενγκραντ. Συνορεύει με την περιφερειακή ενότητα Έβρου της Ελλάδας προς νότο. Τα βουνά της Ροδόπης βρίσκονται δυτικά και νοτιοδυτικά. Η περιοχή στα νοτιοδυτικά είναι φημισμένη για τα οπωροφόρα δέντρα της.

Προέλευση

Κατά την οθωμανική εποχή, το όνομα της πόλης ήταν Τζισρ-ι Μουσταφαπασά (τουρκικά: Cisr-i Mustafapaşa), το οποίο σήμαινε «Γέφυρα του Μουσταφά Πασά». Το 1529 ανεγέρθηκε η Παλιά Γέφυρα (βουλγαρικά: Старият мост) πάνω από τον Έβρο, ένα από τα σύμβολα της πόλης. Η πόλη παραχωρήθηκε στη Βουλγαρία το 1912 μετά τον Πρώτο Βαλκανικό Πόλεμο.
Ναθάνιελ Μπούχβαλντ

Βιογραφία

Ο Μπούχβαλντ γεννήθηκε στο Μπρούκλιν της Νέας Υόρκης το 1924, το μεγαλύτερο παιδί των Νέλλυ και Σολ Μπούχβαλντ. Εκπόνησε μεταπτυχιακό στη χημεία στο Πανεπιστήμιο του Μαϊάμι (Φλόριντα) και διδακτορικό στο Πανεπιστήμιο της Μινεσότα το 1953 στη νευροανατομία και νευροφυσιολογία.
Μπόγκισλαβ Ε΄ της Πομερανίας-Στολπ

Βιογραφία

Ήταν ο πρωτότοκος γιος τού Βάρτισλαβ Δ΄ δούκα της Πομερανίας-Βόλγκαστ και της Ελισάβετ, κόρης τού Ούλριχ Α΄ κόμη τού Λίνντοβ-Ρουππίν.
Το 1326 διαδέχθηκε τον πατέρα του από κοινού με τους αδελφούς του Μπάρνιμ Δ΄ και Βάρτισλαβ Ε΄. Ήταν εναντίον τού Τευτονικού Τάγματος και γι' αυτό συμμάχησαν με τον Καζιμίρ Γ΄ τον Μέγα της Πολωνίας, τού οποίου την κόρη ο Μπόγκισλαβ Ε΄ νυμφεύτηκε.
Kontra Channel

Ιστορικό

Ο σταθμός ξεκίνησε την λειτουργία του το 1994 με την ονομασία ΤηλεΦΩΣ και ήταν ο πρώτος ελληνικός τηλεοπτικός σταθμός και ο πρώτος κατά βάση οικολογικός στην Ελλάδα με εκπομπές γύρω από την οικολογία, τον υγιεινό τρόπο ζωής και της εναλλακτικής ιατρικής. Εξέπεμπε στην Αττική από την συχνότητα 54 UHF από τον Υμηττό. Στις 13 Σεπτεμβρίου του 2010 μετονομάστηκε σε "Kontra Channel" λόγω αλλαγής ιδιοκτησίας.

Πρόγραμμα

Το πρόγραμμά του περιλαμβάνει δελτία ειδήσεων, ενημερωτικές, πολιτικές εκπομπές, τηλεπωλήσεις κ.ά.

Φυσιογνωμία

Το κανάλι, διαθέτει άδεια μη ενημερωτικού περιεχομένου, και προβάλλει ενημερωτικό πρόγραμμα (βάσει ελληνικής νομοθεσίας απαγορεύεται). Στις 15 Ιουλίου 2019, το ΕΣΡ κάλεσε σε απολογία τον σταθμό, για παράβαση της νομοθεσίας περί «φυσιογνωμίας προγράμματος», μαζί με άλλους δύο σταθμούς της Αττικής: Action 24 και Νέο Epsilon, καθώς και το Top Channel του Νομού Κοζάνης.
Το κοινό όλων των παραπάνω σταθμών είναι ότι η άδειά τους έχει χαρακτήρα «μη ενημερωτικού - ψυχαγωγικού χαρακτήρα», και εγκαλούνται επειδή είτε ξεκίνησαν να προβάλλουν ενημερωτικές εκπομπές είτε επαναλανσαρίστηκαν εξ ολοκλήρου ως «γενικού - ενημερωτικού χαρακτήρα» ΜΜΕ.

Εμβέλεια

Ο σταθμός έχει εμβέλεια μόνο για τις περιοχές της Αττικής, του Αργοσαρωνικού και της Νότιας Εύβοιας. Παρόλα αυτά είναι διαθέσιμος και στους συνδρομητές της NOVA (θέση 852), ενώ μέρος του πρόγραμμάτος του μεταδίδεται και στην περιοχή της Κεντρικής Μακεδονίας, μέσω του σταθμού Euro Channel, το οποίο προβάλλει μόνο την ενημερωτική εκπομπή Kontra 24, κάθε Δευτέρα με Παρασκευή 00:00-02:00.

Εγκαταστάσεις

Οι εγκαταστάσεις του τηλεοπτικού σταθμού, στεγάζονταν αρχικά, σε έναν αγρότοπο στην Παλλήνη, στην οδό Αλαμάνας 37 μέχρι τα τέλη του 2007. Μετέπειτα μεταφέρθηκαν στο Μαρκόπουλο Ωρωπού όπου και παρέμειναν έως τα τέλη του 2010. Με την αλλαγή της ιδιοκτησίας του σταθμού, μεταφέρθηκαν στον Ταύρο όπου παραμένουν μέχρι σήμερα.

Ιδιοκτησία

Ο σταθμός από το ξεκίνημά του και για μια δεκαετία ανήκε στην ετερόρρυθμη εταιρεία Κωνσταντίνος Παπανικόλας και Σία στην οποία μέτοχος ήταν ο ιδρυτής του σταθμού Κώστας Παπανικόλας, που είναι και πρόεδρος του κόμματος Οικολόγοι Ελλάδας και παλαιότερα υποψήφιος βουλευτής του ΛΑΟΣ στις εκλογές του 2009. Στις 6 Φεβρουαρίου 2004 συστάθηκε η Βιοδιάσωση Ραδιοτηλεοπτική - Οικολογική Ανώνυμη Εταιρεία, με διακριτικό τίτλο Τηλεφώς - Νέα Ζωή Α.Ε. η οποία ανέλαβε εκ νέου τον σταθμό, με τον Κώστα Παπανικόλα να αναλαμβάνει πρόεδρος και διευθύνων σύμβουλος. Λίγους μήνες αργότερα, τροποποιήθηκε το καταστατικό του φορέα, με επέκταση των δραστηριοτήτων. Στα μέσα του 2010, ο δημοσιογράφος Γιώργος Κουρής εξαγοράζει το 75% του σταθμού· λόγω αλλαγής ιδιοκτησίας του σταθμού, ο φορέας παίρνει την τρέχουσα επωνυμία του, σε Kontra Media - Μέσα Μαζικής Ενημέρωσης Ανώνυμη Εταιρεία με διακριτικό τίτλο Kontra Media.
Ρολάντο Ντεσπέιν

Καριέρα

Ο Ρολάντο Ντεσπέιν ξεκίνησε την επαγγελματική του καριέρα στη Σαντιάγκο ντε Κούμπα. Οι εμφανίσεις του με την τοπική ομάδα της Κούβας του έδωσαν την ευκαιρία να εκπροσωπήσει την εθνική ομάδα βόλλευ της Κούβας στους Παναμερικανικούς αγώνες του 2007, που διεξήχθησαν στο Ρίο ντε Τζανέιρο της Βραζιλίας, κατακτώντας μάλιστα το χάλκινο μετάλλιο.
Το καλοκαίρι του 2010 αποφάσισε να αφήσει τη Λατινική Αμερική και να ταξιδέψει στην Ευρώπη με προορισμό την Ελλάδα και τον Ολυμπιακό. Στον Ολυμπιακό παρέμεινε για ένα χρόνο κατακτώντας μάλιστα το Πρωτάθλημα αλλά και το Κύπελλο Ελλάδας του 2011.
Το 2011 μεταπήδησε στον Ηρακλή Θεσσαλονίκης, στον οποίο παρέμεινε για ένα χρόνο κατακτώντας επίσης το εγχώριο νταμπλ του 2012.
Το 2012 επέστρεψε στη Λατινική Αμερική και συγκεκριμένα στη Βραζιλία, παίρνοντας μεταγραφή στην τοπική Μέντλει Καμπίνας. Στη Μέντλει παρέμεινε για περίπου δύο χρόνια.
Στις 10 Ιανουαρίου του 2014, ανακοινώθηκε επίσημα η μεταγραφή του Ντεσπέιν στον Άρη Θεσσαλονίκης, ωστόσο αποχώρησε από το σύλλογο λίγες μέρες αργότερα λόγω διαφωνιών με τη διοίκηση της κιτρινόμαυρης ομάδας.

Διεθνείς συμμετοχές

Ο Ρολάντο Ντεσπέιν έχει αρκετές συμμετοχές με την εθνική ομάδα βόλλευ της Κούβας.
Μεταξύ άλλων, έχει συμμετάσχει στους Παναμερικανικούς αγώνες του 2007.